Pasiūlymas TARYBOS ĮGYVENDINIMO SPRENDIMAS leisti Liuksemburgui taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio /* COM/2013/0608 final - 2013/0296 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Pasiūlymo pagrindas ir tikslai Pagal 2006 m. lapkričio 28 d. Direktyvos 2006/112/EB[1] dėl pridėtinės vertės mokesčio bendros sistemos 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, kuriomis nukrypstama nuo direktyvos nuostatų, kad būtų supaprastinta PVM apskaičiavimo procedūra arba užkirstas kelias tam tikrų rūšių mokesčių slėpimui ar vengimui. Raštu, kurį Komisija užregistravo 2012 m. spalio 24 d., Liuksemburgas paprašė leidimo taikyti priemonę, kuria nukrypstama nuo Direktyvos 2006/112/EB 285 straipsnio ir kuria jam leidžiama nuo PVM atleisti apmokestinamuosius asmenis, kurių metinė apyvarta yra ne didesnė kaip 25 000 EUR. Remdamasi Direktyvos 2006/112/EB 395 straipsnio 2 dalimi, 2012 m. lapkričio 9 d. raštu Komisija pranešė kitoms valstybėms narėms apie Liuksemburgo prašymą. 2012 m. lapkričio 12 d. raštu Komisija pranešė Liuksemburgui, kad turi visą prašymui įvertinti būtiną informaciją. Bendrosios aplinkybės Remiantis Direktyvos 2006/112/EB XII antraštinės dalies 1 skyriumi, valstybėms narėms suteikiama galimybė mažosioms įmonėms taikyti specialiąsias schemas, įskaitant galimybę nuo PVM atleisti apmokestinamuosius asmenis, kurių metinė apyvarta neviršija tam tikros ribos. Ši išimtis reiškia, kad apmokestinamasis asmuo neturi apskaičiuoti PVM už tiekiamas prekes ar teikiamas paslaugas ir todėl negali atskaityti pirkimo PVM. Pagal Direktyvos 2006/112/EB 285 straipsnio pirmą pastraipą valstybės narės, kurios nepasinaudojo galimybe pagal Direktyvos 67/228/EEB 14 straipsnį atleisti nuo PVM arba taikyti laipsnišką mokesčio lengvatą, gali nuo PVM atleisti apmokestinamuosius asmenis, kurių metinė apyvarta neviršija 5 000 EUR arba lygiavertės sumos nacionaline valiuta. Remiantis Direktyvos 2006/112/EB 285 straipsnio antra pastraipa, tos valstybės narės taip pat gali suteikti laipsnišką mokesčio lengvatą apmokestinamiesiems asmenims, kurių metinė apyvarta viršija lengvatos taikymui jų nustatytą viršutinę ribą. Pagal Komisijai pateiktą informaciją Liuksemburgas šiuo metu nuo PVM atleidžia apmokestinamuosius asmenis, kurių metinė apyvarta neviršija 10 000 EUR. Liuksemburgas taip pat informavo Komisiją, kad jis naudojasi galimybe pagal Direktyvos 2006/112/EB 285 straipsnio antrą pastraipą, suteikdamas laipsnišką mokesčio lengvatą apmokestinamiesiems asmenims, kurių metinė apyvarta sudaro nuo 10 000 iki 25 000 EUR. Liuksemburgo tikslas – taikyti 25 000 EUR apyvartos ribą mažosioms įmonėms skirtai atleidimo nuo PVM schemai ir kartu panaikinti laipsniškos mokesčio lengvatos taikymą. Liuksemburgo nuomone, vykdant ekonomikos gaivinimo programą ir kartu atsižvelgiant į pinigų nuvertėjimą nuo atleidimo nuo PVM schemos įvedimo Liuksemburge, padidinus dabartinę mažosioms įmonėms skirtą atleidimo nuo PVM schemos viršutinę ribą iki 25 000 EUR, mažos apyvartos įmonėms turėtų labai sumažėti PVM administracinė našta ir turėtų būti skatinamas naujų šios rūšies įmonių galimybių kūrimas. Šalies nuomone, taikyti padidintą atleidimo nuo PVM ribą, yra tikslinga, siekiant supaprastinti mažosioms įmonėms taikomą PVM sistemą, labai sumažinant schemos reikalavimus atitinkančioms įmonėms tenkančią naštą, atleidžiant jas nuo daugelio PVM prievolių pagal įprastines PVM procedūras. Be to, ši priemonė turėtų papildomą poveikį, siekiant mažinti administracinę naštą, tenkančią įmonėms, kurioms šiuo metu taikoma laipsniškos mokesčio lengvatos schema, kuri bus panaikinta tuo pačiu metu. Apmokestinamiesiems asmenims sistema būtų neprivaloma. Liuksemburgo valdžios institucijų nuomone, speciali priemonė turėtų tik nežymų poveikį bendrai surenkamo PVM sumai (ne daugiau kaip 0,10 %). Pasiūlymo srityje galiojančios nuostatos 2004 m. Komisija pateikė pasiūlymą, be kita ko, iki 100 000 EUR padidinti valstybėse narėse taikomą metinės apyvartos ribą (COM(2004) 728 galutinis[2]), kurios nepasiekę apmokestinamieji asmenys atleidžiami nuo PVM. Tas pasiūlymas vis dar svarstomas Taryboje. Komisija laikosi nuomonės, kad vidutinės trukmės laikotarpiu būtų tikslingiau priimti tą pasiūlymą negu taikyti individualiomis nukrypti leidžiančiomis priemonėmis grindžiamą laipsnišką metodą. Todėl Komisija ragina Tarybą atnaujinti derybas dėl to pasiūlymo. Derėjimas su kitomis Sąjungos politikos sritimis ir tikslais Netaikoma. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Konsultacijos su suinteresuotosiomis šalimis Netaikoma. Tiriamųjų duomenų rinkimas ir naudojimas Nepriklausomo tyrimo neprireikė. Poveikio vertinimas Tarybos sprendimo pasiūlymu siekiama taikyti paprastinimo priemonę, kuria panaikinama daug PVM prievolių įmonėms, kurių metinė apyvarta neviršija 25 000 EUR, ir kuri dėl to gali turėti teigiamą poveikį. Dėl siauros leidžiančios nukrypti priemonės taikymo srities ir riboto taikymo laikotarpio jos poveikis bet kuriuo atveju bus ribotas. 3. TEISINIAI PASIŪLYMO ASPEKTAI Siūlomų veiksmų santrauka Pasiūlymu siekiama leisti Liuksemburgui taikyti nuo Direktyvos 2006/112/EB 285 straipsnio nukrypstančią paprastinimo priemonę, leidžiant nuo PVM atleisti apmokestinamuosius asmenis, kurių metinė apyvarta yra ne didesnė kaip 25 000 EUR. Apmokestinamieji asmenys vis tiek gali pasirinkti įprastines PVM procedūras. Teisinis pagrindas Tarybos direktyvos 2006/112/EB 395 straipsnis. Subsidiarumo principas Pasiūlymas priklauso išimtinei Europos Sąjungos kompetencijai. Todėl subsidiarumo principas netaikomas. Proporcingumo principas Pasiūlymas atitinka proporcingumo principą, kadangi šiuo sprendimu leidimas valstybei narei suteikiamas jos pačios prašymu ir nėra privalomas. Atsižvelgiant į ribotą nukrypti leidžiančios priemonės taikymo sritį, speciali priemonė yra proporcinga siekiamam tikslui. Pasirinkta priemonė Siūloma priemonė – Tarybos sprendimas. Kitos priemonės būtų netinkamos dėl toliau nurodytų priežasčių. Pagal Tarybos direktyvos 2006/112/EB 395 straipsnį nukrypti nuo bendrų PVM taisyklių galima tik Komisijos pasiūlymu vieningai leidus Tarybai. Tarybos sprendimas yra tinkamiausia priemonė, kadangi jis gali būti skirtas atskirai valstybei narei. 4. POVEIKIS BIUDŽETUI Pasiūlymas neturės neigiamo poveikio Sąjungos nuosaviems ištekliams, gaunamiems iš PVM, nes Liuksemburgas apskaičiuos kompensaciją pagal Tarybos reglamento (EEB, EURATOMAS) Nr. 1553/89 6 straipsnį. 5. NEPRIVALOMI DUOMENYS Į pasiūlymą įtraukta laikinojo galiojimo išlyga. 2013/0296 (NLE) Pasiūlymas TARYBOS ĮGYVENDINIMO SPRENDIMAS leisti Liuksemburgui taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos[3], ypač į jos 395 straipsnio 1 dalį, atsižvelgdama į Europos Komisijos pasiūlymą, kadangi: (1) raštu, kurį Komisija užregistravo 2012 m. spalio 24 d., Liuksemburgas paprašė leidimo taikyti priemonę, kuria nukrypstama nuo Direktyvos 2006/112/EB 285 straipsnio ir kuria Liuksemburgui leidžiama nuo PVM atleisti apmokestinamuosius asmenis, kurių metinė apyvarta yra ne didesnė kaip 25 000 EUR. Pagal šią priemonę tie apmokestinamieji asmenys būtų atleidžiami nuo visų arba kai kurių su PVM susijusių prievolių, nurodytų Direktyvos 2006/112/EB XI antraštinės dalies 2–6 skyriuose; (2) remdamasi Direktyvos 2006/112/EB 395 straipsnio 2 dalimi, 2012 m. lapkričio 9 d. raštu Komisija pranešė kitoms valstybėms narėms apie Liuksemburgo prašymą. 2012 m. lapkričio 12 d. raštu Komisija pranešė Liuksemburgui, kad turi visą prašymui įvertinti būtiną informaciją; (3) pagal Direktyvos 2006/112/EB 285 straipsnį valstybės narės, kurios nepasinaudojo galimybe pagal 1967 m. balandžio 11 d. Antrosios Tarybos direktyvos 67/228/EEB dėl valstybių narių apyvartos mokesčių įstatymų derinimo, bendros pridėtinės vertės mokesčio sistemos struktūros ir taikymo tvarkos[4] 14 straipsnį, gali nuo PVM atleisti apmokestinamuosius asmenis, kurių metinė apyvarta neviršija 5 000 EUR arba lygiavertės sumos nacionaline valiuta ir taip pat gali suteikti laipsnišką mokesčio lengvatą apmokestinamiesiems asmenims, kurių metinė apyvarta viršija valstybių narių nustatytą ir taikomą atleidimui nuo mokesčio aukščiausią ribą; (4) Liuksemburgas pranešė Komisijai, kad šiuo metu nuo PVM atleidžia apmokestinamuosius asmenis, kurių metinė apyvarta neviršija 10 000 EUR, ir kad naudojasi galimybe suteikti laipsnišką mokesčio lengvatą apmokestinamiesiems asmenims, kurių metinė apyvarta sudaro nuo 10 000 iki 25 000 EUR. Kaip nukrypti leidžiančios priemonės, Liuksemburgas paprašė leidimo nuo PVM atleisti apmokestinamuosius asmenis, kurių metinė apyvarta neviršija 25 000 EUR; (5) didesnė riba taikant specialiąją schemą yra paprastinimo priemonė, kadangi ja galima smarkiai sumažinti mažųjų įmonių PVM prievoles ir Liuksemburgas galėtų nebetaikyti verslą apsunkinančios laipsniškos mokesčio lengvatos schemos. Apmokestinamieji asmenys gali ir toliau rinktis įprastines PVM procedūras; (6) Komisija, siekdama supaprastinti 2004 m. spalio 29 d.[5] nustatytas pridėtinės vertės mokesčio prievoles, į Direktyvos, kuria iš dalies keičiama Direktyva 77/388/EEB, pasiūlymą įtraukė nuostatas, kuriomis pagal atleidimo nuo PVM schemą valstybėms narėms leidžiama nustatyti viršutinę metinės apyvartos ribą neviršijant 100 000 EUR arba lygiavertės sumos nacionaline valiuta ir suteikiama galimybė šią sumą kasmet atnaujinti. Šis sprendimas atitinka tą pasiūlymą; (7) nukrypti leidžianti priemonė turės tik nežymų poveikį bendrai galutinio vartojimo etapu surenkamų mokesčių sumai ir neturės neigiamo poveikio Sąjungos nuosaviems ištekliams, gaunamiems iš pridėtinės vertės mokesčio, PRIĖMĖ ŠĮ SPRENDIMĄ: 1 straipsnis Nukrypstant nuo Direktyvos 2006/112/EB 285 straipsnio, Liuksemburgui leidžiama nuo PVM atleisti apmokestinamuosius asmenis, kurių metinė apyvarta neviršija 25 000 EUR. 2 straipsnis Šis sprendimas įsigalioja pranešimo apie jį dieną. Šis sprendimas taikomas iki ankstesnės iš šių datų: kol įsigalios Sąjungos taisyklės, kuriomis patikslinamos metinės apyvartos ribos sumos, iki kurių apmokestinamieji asmenys gali būti atleidžiami nuo PVM, arba iki 2016 m. gruodžio 31 d. 3 straipsnis Šis sprendimas skirtas Liuksemburgo Didžiajai Hercogystei. Priimta Briuselyje Tarybos vardu Pirmininkas [1] OL 347, 2006 12 11, p. 1. [2] http://eur-lex.europa.eu/LexUriServ/LexUriServ.do?uri=COM:2004:0728:FIN:LT:PDF. [3] OL 347, 2006 12 11, p. 1. [4] OL 71, 1967 4 14, p. 1303/67. [5] COM(2004) 728 galutinis.